На основу члана 6. став 2. алинеја 2. Одлуке о оснивању друштва са ограниченом одговорношћу „Агенција за рурални развој Града Сремска Митровица“ доо, („Службени лист Града Сремска Митровица“, број: 3/2013, 7/2013, 9/2013 и 1/2017), Програма пословања „Агенција за рурални развој Града Сремска Митровица“ доо, Сремска Митровица за 2020. годину („Сл. лист Града Сремска Митровица“ бр. 2/2020 ), Програма мера подршке за спровођење пољопривредне политике и политике руралног развоја града Сремска Митровица за 2020. годину („Сл. лист Града Сремска Митровица“ бр. 2/2020) и члана 3. Правилника о условима и начину остваривања права на подстицаје за премију осигурања усева, плодова, вишегодишњих засада, расадника и животиња, директор Агенције за рурални развој Града Сремска Митровица, доноси

**К О Н К У Р С**

**ЗА ОСТВАРИВАЊЕ ПРАВА НА ПОДСТИЦАЈЕ ЗА ПРЕМИЈУ ОСИГУРАЊА УСЕВА, ПЛОДОВА, ВИШЕГОДИШЊИХ ЗАСАДА, РАСАДНИКА И ЖИВОТИЊА**

**у 2020. години**

**1.ПРЕДМЕТ КОНКУРСА**

Предмет конкурса је додела бесповратних средстава за субвенционисање дела плаћене премије осигурања, пољопривреде – ратарске, повртарске, воћарске, виноградарске производње и уматичених животиња на територији Града Сремска Митровица у 2020. години које спроводи Агенција за рурални развој Града Сремска Митровица доо Сремска Митровица (у даљем тексту: Агенција).

**2. НАМЕНА ПОДСТИЦАЈА**

Средства су намењена за субвенционисање дела плаћене премије осигурања пољопривреде:

1. ратарских култура (житарица);

2. повртарских култура;

3. воћарских култура и винове лозе;

4. уматичених животиња.

**3.** **ИЗНОС СРЕДСТАВА КОЈИ СЕ ДОДЕЉУЈЕ ПО КОНКУРСУ**

Укупан износ средстава који се додељује по конкурсу (који је предвиђен за ове намене) је **5.000.000,00 динара**.

Подстицаји се утврђују у процентуалном износу од вредности плаћене премије, умањене за износ средстава на име пореза на премију неживотног осигурања и то:

1. у проценту од **20%** за осигурање ратарских култура и уматичених грла;
2. у проценту од **10%** за осигурање повртарских и воћарских култура и винове лозе.

Максимални износи средстава за субвенционисање дела плаћене премије осигурања пољопривреде по једној пријави износи **20.000,00 динара**.

**4. ПРАВО УЧЕШЋА НА КОНКУРСУ**

Право учешћа на конкурсу имају физичка лица - носилац регистрованог комерцијалног породичног пољопривредног газдинства која имају пребивалиште на територији Града Сремска Митровица ако је:

1. уписано у Регистар пољопривредних газдинстава и налази се у активном статусу (у даљем тексту: Регистар),
2. код друштва за осигурање осигурао од ризика:

* усеве и плодове на површини пољопривредног земљишта које је уписано у Регистар под одговарајућом биљном културом,

- уматичена грла.

**5. ПОТРЕБНА ДОКУМЕНТАЦИЈА КОЈА СЕ ПОДНОСИ НА КОНКУРС:**

1. читко попуњен образац пријаве,
2. фотокопија личне карте или очитана лична карта подносиоца захтева,
3. оригинал Извод из Регистра пољопривредних газдинстава који издаје Управа за трезор (подаци о пољопривредном газдинству, прва страна Извода као и остале стране извода са подацима о површинама и трећа страна извода с подацима о животињама, не старији од 30 дана);
4. фотокопија полисе осигурања усева односно уматичених грла са прилозима (парцеле,култура,број и врста грла) издата од стране друштва за осиграње код кога је подносилац захтева осигуран у периоду од 16.новембра претходне до 15.новембра текуће године,
5. оригиналну потврду о плаћеној премији осигурања од осигуравајуће куће код које је физичко лице осигурало своје усеве односно уматичена грла код кога је подносилац захтева осигуран у периоду од 16.новембра претходне до 15.новембра текуће године,
6. уверење (потврда) или оверена фотокопија о уматиченим грлима које издаје Пољопривредни факултет Департман за сточарство Нови Сад.
7. фотокопија картице наменског жиро- рачуна подносиоца пријаве.

Агенција задржава право да од подносиоца пријаве затражи додатну документацију.

**6. ДОДЕЛА ПОДСТИЦАЈНИХ СРЕДСТАВА**

Разматрање приспелих пријава и испуњености услова предвиђених конкурсом вршиће Комисија за разматрање пријава ( у даљем тексту: Комисија ) коју именује Директор.

Критеријуми за доделу подстицајних средстава утврђени су Правилником о условима и начину за остваривање права на подстицаје за премију осигурања усева, плодова, вишегодишњих засада и животиња.

Комисија даје предлог за доделу бесповратних средстава на основу поднете документације и по редоследу пристиглих уредних пријава, до износа средстава предвиђениx за ове намене.

Коначну Одлуку о додели средстава доноси Директор.

Комисија задржава право да поред документације из тачке 5. овог конкурса затражи и друга документа.

Конкурсна документација се не враћа подносиоцу.

Подносилац може поднети само једну пријаву.

Неблаговременe пријаве неће се разматрати.

Рок за реализацију активности је до 15.11.2020. године.

**7. НАЧИН И РОК ПОДНОШЕЊА ПРИЈАВЕ**

Пријаву са потребном документацијом доставити **У ЗАТВОРЕНОЈ КОВЕРТИ ПОШТОМ НА АДРЕСУ:**

„Агенција за рурални развој Града Сремска Митровица“ доо, Сремска Митровица, Ул. Светог Димитрија бр. 6, 22 000 Сремска Митровица, са назнакoм **“КОНКУРС ЗА ОСТВАРИВАЊЕ ПРАВА НА ПОДСТИЦАЈЕ ЗА ПРЕМИЈУ ОСИГУРАЊА УСЕВА, ПЛОДОВА, ВИШЕГОДИШЊИХ ЗАСАДА, РАСАДНИКА И ЖИВОТИЊА у 2020. години“** или **ЛИЧНО** у просторије „Агенција за рурални развој Града Сремска Митровица“ доо, Сремска Митровица, у згради ДДОР-а, први спрат, канцеларија бр. 20, ул. Светог Димитрија бр. 6, 22000 Сремска Митровица.

**Пријаве на конкурс се подносе до 15.11.2020. године.**

Додатне информације у вези конкурса могу се добити у просторијама Агенције за рурални развој Града Сремска Митровица“ доо, Сремска Митровица или путем телефона 022/610-573.

Текст конкурса, и конкурсна документација могу се преузети на интернет страници Агенције [www.arrsm.rs](http://www.arrsm.rs/), на порталу е-Управе, или у просторијама Агенције.

**директор Петар Самарџић**